A Tanács 1643/95/EK rendelete
(1995. június 29.)
az Európai Munkahelyi Biztonsági és Egészségvédelmi Ügynökség létrehozásáról szóló 2062/94/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 235. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel az Európai Munkahelyi Biztonsági és Egészségvédelmi Ügynökség igazgatási tanácsának összetételét meg kell változtatni a munkáltatói és munkavállalói szervezetek képviselete tekintetében;
mivel az említett igazgatási tanács összetételét módosítani kell Ausztria, Finnország és Svédország csatlakozásának figyelembevétele érdekében;
mivel ennélfogva módosítani kell az Európai Munkahelyi Biztonsági és Egészségvédelmi Ügynökség létrehozásáról szóló, 1994. július 18-i 2062/94/EK tanácsi rendeletet [3];
mivel e rendelet elfogadása tekintetében a Szerződés csak a 235. cikkben említett hatáskörökről rendelkezik,
ELFOGADTA EZT A RENDELET:
1. cikk
A 2062/94/EK rendelet a következőképpen módosul:
1. A 4. cikk (2) bekezdésének első albekezdésében az "e rendelet" kifejezés helyébe az "az 1643/95/EK rendelet" kifejezés lép.
2. A 8. cikk helyébe a következő rendelkezés lép:
"8 cikk
Igazgatási tanács
(1) Az Ügynökség 48 tagból álló igazgatási tanáccsal rendelkezik, akik közül:
a) tizenöt tag a tagállamok kormányait;
b) tizenöt tag a munkáltatói szervezeteket;
c) tizenöt tag a munkavállalói szervezeteket;
d) három tag pedig a Bizottságot képviseli.
(2) Az (1) bekezdés a), b) és c) pontjában említett tagokat a Tanács nevezi ki, mégpedig tagállamonként egy-egy tagot minden egyes fent említett kategóriára.
Az (1) bekezdés b) és c) pontjában említett tagokat a 74/325/EGK határozattal [4] létrehozott munkahelyi biztonsági, higiéniai és egészségvédelmi tanácsadó bizottságban a munkáltatói és munkavállalói szervezeteket képviselő tagok és póttagok közül nevezik ki, mindegyik tagállamból egy-egy tagot az adott kategóriák mindegyikébe a bizottság tagjai és póttagjai csoportjainak javaslatára.
Ugyanakkor a Tanács a tagra vonatkozó feltételekkel megegyező feltételek szerint póttagot is nevez ki, aki csak a tag távollétében vagy az eljárási szabályzatban meghatározott módon vesz részt az igazgatási tanács ülésein.
A Bizottságot képviselő tagokat és póttagokat a Bizottság nevezi ki.
(3) Az igazgatási tanács tagjainak hivatali ideje 3 év. Ez a hivatali idő meghosszabbítható.
Hivatali idejük lejártakor vagy lemondásuk esetén a tagok kinevezésük megújításáig vagy helyettesítésükig hivatalban maradnak.
(4) Az igazgatási tanács tagjai közül választja elnökét és három elnökhelyettesét, akik egy évig látják el ezt a feladatot.
(5) Az elnök legalább évente kétszer, valamint a tagok legalább egyharmadának kérésére összehívja az igazgatási tanácsot.
(6) Az igazgatási tanács határozatait tagjai kétharmados többségével hozza.
Az (1) bekezdés a) pontjában említett tagok mindegyikének két szavazata van.
Az (1) bekezdés b), c) és d) pontjában említett tagok mindegyikének egy szavazata van.
A póttagok csak a tag távolléte esetén jogosultak szavazni.
(7) Az igazgatási tanács elnöke és az Élet- és Munkakörülmények Javításáért Európai Alapítvány igazgatója eldönthetik, hogy az igazgatási tanács ülésein megfigyelőként részt kívánnak-e venni.
(8) Az igazgatási tanács maga fogadja el eljárási szabályzatát, amely a Bizottsággal folytatott konzultációt követően a Tanács jóváhagyásával lép hatályba."
3. A 10. cikk (1) bekezdésének első albekezdésében az "e rendelet" kifejezés helyébe "az 1643/95/EK rendelet" kifejezés lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban,1995. június 29-én.